
הכנסת השמונה-עשרה 
נוסח לא מתוקן

 מושב רביעי
<פרוטוקול מס' 624 >
 מישיבת ועדת החוקה, חוק ומשפט 
 יום רביעי, ט"ז בסיון התשע"ב (06 ביוני 2012), שעה 10:00
<סדר היום:>
<הצעת חוק בתי המשפט (תיקון – פומביות הדיון בעבירות אלימות במשפחה), התשע"א-2011>
נכחו:

<חברי הוועדה:> 
דוד רותם – היו"ר

יצחק הרצוג

אורי מקלב

נינו אבסדזה

זהבה גלאון
<מוזמנים:> 
	דארין דניאל
	–
	עו"ד, מנהלת מחלקת ייעוץ וחקיקה, משרד המשפטים

	ענבל וייל
	–
	עו"ד, סיוע משפטי, משרד המשפטים

	משה כהן
	–
	עו"ד, ייעוץ וחקיקה (פלילי), משרד המשפטים

	ענבל וייל
	–
	עו"ד, סיוע משפטי, משרד המשפטים

	אלעזר כהנא
	–
	ייעוץ משפטי, המשרד לביטחון פנים

	נועה ויינשטוק-עסיס
	–
	עו"ד, הלשכה המשפטית, המשרד לביטחון פנים

	יוסי קנר
	–
	חטיבת חקירות, המשרד לביטחון פנים

	אילת ששון
	–
	יועצת משפטית, משרד הרווחה והשירותים החברתיים

	שירי לנג
	–
	עו"ד, הלשכה המשפטית, הנהלת בתי-המשפט

	אורי צפת
	–
	עו"ד, לשכת עורכי-הדין

	עדי ברקוביץ
	–
	מתמחה, לשכת עורכי-הדין

	מאירה בסוק
	–
	עו"ד, הלשכה המשפטית, ארגון נעמ"ת

	גלי עציון
	–
	עו"ד, הלשכה המשפטית, ארגון נעמ"ת

	עירית גזית
	–
	עו"ד, הלשכה המשפטית, ויצ"ו ישראל

	שרון צ'רקסקי
	–
	מנהלת תחום קשרי ממשל, ויצ"ו ישראל

	ליאור שני
	–
	עו"ד, אחראי חקיקה, מרכז נגה

	דנה נאור מנדאל
	–
	עו"ד, המחלקה המשפטית, שדולת הנשים בישראל

	עבד עאזם
	–
	עוזר משפטי, בית-משפט השלום תל-אביב

	פליאה סעדון
	–
	עוזרת משפטית, בית-משפט השלום קריות

	מייסון הווארי
	–
	עוזרת משפטית, בית-משפט השלום קריות

	אביב אברמוב
	–
	עוזר משפטי, בית-הדין האזורי לעבודה תל-אביב

	פזית גלעדי אליהו
	–
	עוזרת משפטית, בית-המשפט המחוזי נצרת

	שלומי בן אדמון
	–
	עוזר משפטי, בית-משפט השלום באר-שבע

	אייל ברגר
	–
	עוזר משפטי, בית-משפט השלום אשקלון


<ייעוץ משפטי: >
נעמה מנחמי
<מנהלת הוועדה:>
דורית ואג
<רשמת פרלמנטרית:>
הדר אביב
הצעת חוק בתי המשפט (תיקון – פומביות הדיון בעבירות אלימות במשפחה), התשע"א-2011
<היו"ר דוד רותם:>
שלום לחברת הכנסת גלאון, אנחנו מברכים אותך על הגעתך לוועדה. יש לך הצעת חוק, נא להסביר לנו אותה.

<זהבה גלאון:>
רגע, אדוני.

<היו"ר דוד רותם:>
מה, רגע אדוני? את מאחרת בחמש דקות, ועוד אומרת לי: רגע, אדוני.

<זהבה גלאון:>
אדוני, חשבתי שחברת הכנסת אבסדזה מציגה את החוק, אבל אם תתן לי 20 שניות, אני אציג אותו.

<היו"ר דוד רותם:>
אין בעיה. אני נותן לך אפילו דקה שלמה. למה 20 שניות?

<זהבה גלאון:>
תודה רבה.

<היו"ר דוד רותם:>
נא לסלק מפה את הפטיש.

<זהבה גלאון:>
כן, תיזהר, באמת.

<היו"ר דוד רותם:>
לא, את תיזהרי.

<זהבה גלאון:>
אדוני היושב-ראש, בוקר טוב, שלום, אני לא יודעת אם כולם מבינים את הבדיחה הפרטית שלך.

<היו"ר דוד רותם:>
הם לא צריכים, העיקר שאנחנו מבינים.
<יצחק הרצוג:>
זה יום קשה ליושב-ראש, נא להתחשב. יש לו בעיות אחרות, לא כאן.

<זהבה גלאון:>
כן, זה נכון.

אדוני, הצעת החוק שנוסחה ביוזמת הלשכה המשפטית של ויצ"ו מבקשת לתת הגנה נוספת לנשים שמעידות בנושא אלימות במשפחה. אנחנו מציעים לתקן את סעיף 68 ולהסמיך את בית-המשפט לאפשר, כמו במקרים אחרים, דיון בדלתיים סגורות כשמדברים על עבירות של אלימות במשפחה. 

אנחנו עדים למצבים ולתלונות רבות שהגיעו גם למשרדים של ויצ"ו ולגופים אחרים, שהרבה מאוד פעמים נשים מוצאות את עצמן במצב מביך ביותר כשהן עומדות בבית-המשפט והן צריכות להתחיל לפרט ולהיכנס לפרטי פרטים, איזה סוג אלימות הן עברו, איך התעללו בהן, ומה קרה להן בעניין.

יש חוקים שאני חוקקתי שמאפשרים דיון בדלתיים סגורות כדי להגן על נשים, ואני חושבת שזה מהלך נכון מאוד ותיקון משמעותי מאוד לנשים עצמן. זהו, תודה.

<היו"ר דוד רותם:>
טוב. משרד המשפטים, יש לכם משהו להגיד?

<משה כהן:>
כן, אנחנו חושבים שהתיקון הוא נכון. עשינו אותו בתיאום עם כל המשרדים – המשרד לביטחון פנים, המשטרה, משרד הרווחה, השירותים החברתיים, הנהלת בתי-המשפט – כולם פה אחד מסכימים שהתיקון ראוי ושצריך להטות לפחות את הכיוון כלפי שיקול דעת לסגור את הדלתיים.

<יצחק הרצוג:>
אפשר רק שאלה, אם אדוני ירשה?

<היו"ר דוד רותם:>
חבר הכנסת הרצוג, לך יש תמיד זכות דיבור פה.
<יצחק הרצוג:>
צריך לעשות סינכרון בין סעיף קטן (5) לסעיף קטן (13)?

<נעמה מנחמי:>
לא, אין צורך.

<יצחק הרצוג:>
אין צורך? כי זה גם "מתלונן" בסעיף (5) - -

<נעמה מנחמי:>
גם פה, זה מתלונן או נאשם בעבירת אלימות כלפי בן משפחה.

<יצחק הרצוג:>
הבנתי.

<נעמה מנחמי:>
נבהיר לפרוטוקול שהנוסח המוסכם שעליו דובּר הוא נוסח מעט שונה מהנוסח שבטרומית, נראה לי שהוא מקובל על חברי הכנסת המציעים.

<נינו אבסדזה:>
כן, חד משמעית, כי זה רק מרחיב.

<נעמה מנחמי:>
נקריא אותו לפרוטוקול: "(13) לשם הגנה על עניינו של מתלונן או נאשם בעבירת אלימות כלפי בן משפחה כהגדרתו בסעיף 1 לחוק למניעת אלימות במשפחה, התשנ"א-1991."

<היו"ר דוד רותם:>
כן, זהבה?

<זהבה גלאון:>
כן, כן, בהחלט.

<נינו אבסדזה:>
כן, כן, בהחלט.

<היו"ר דוד רותם:>
עוד מישהו רוצה להגיד משהו? לשכת עורכי-הדין, בבקשה.

<אורי צפת:>
אני הגשתי נייר עמדה והבנתי שהתיקון לחוק מתקן את סעיף 68(ב), בו בזמן שאנחנו חושבים שאין הדבר נכון, משום שהסעיף הזה אומר שקודם כל הדיון יהיה בדלתיים פתוחות ובית-המשפט יורה על סגירתו.

<יצחק הרצוג:>
אבל זה נראה הגיוני.

<היו"ר דוד רותם:>
אז מה לא הגיוני בזה?

<אורי צפת:>
כי בבית-המשפט לענייני משפחה המצב הוא הפוך: תמיד זה בדלתיים סגורות, ויש סעיף אחר בחוק, הסעיף הבא שאומר: אלא אם בית-המשפט מורה על דלתיים פתוחות.

הבקשה למניעת אלימות במשפחה, צו ההגנה, מוגש בבית-המשפט לענייני משפחה, והוא תמיד סגור. לעומת זאת, כל מתלונן או מתלוננת יכולים לבקש צו הגנה גם בכל בית-משפט שלום רגיל, בבית-משפט שלום רגיל זה תמיד בדלתיים פתוחות, ולכן השופט צריך לתת החלטה.
אני חושב, ועמדת הלשכה היא, שצריך להיות כתוב שכל בקשה לצו הגנה, בין שהיא בבית-המשפט לענייני משפחה ובין שהיא בבית-משפט שלום, תהיה בדלתיים סגורות מלכתחילה אלא אם בית-המשפט מורה לפתוח אותן.

<יצחק הרצוג:>
מה קורה בהליך הפלילי?

<אורי צפת:>
התיקון הוא לא להליכים פליליים.

<היו"ר דוד רותם:>
העניינים שאתה מעלה הם עניינים משפטיים, ובעניינים משפטיים אני לא מבין. יש לי פה מחלקה משפטית והיא תענה לך.

<אורי צפת:>
כן, אבל הצעת החוק באה לתקן את החוק למניעת אלימות במשפחה, ושם כתוב שהסמכות היא בכל בית-משפט שלום. ועוד הערה קטנה – בדברי ההסבר, וגם חברת הכנסת המלומדת דיברה על מתלוננות – יש גם מתלוננים, לא רק נשים, שזה קצת צורם - -

<נינו אבסדזה:>
נכון.

<זהבה גלאון:>
אבל זה בטל בשישים.

<יצחק הרצוג:>
זה לא מה שכתוב בחוק - -

<אורי צפת:>
בדברי ההסבר כתוב: נשים התלוננו.

<היו"ר דוד רותם:>
כן, קודם כל כי אנחנו דואגים לנשים, לגברים הלשכה תדאג.

<אורי צפת:>
כתוב: "ויהי העם כמתאוננים".

<נינו אבסדזה:>
אנחנו מכירים את הסטטיסטיקה, אנחנו קודם כל דואגים לנשים.

<אורי צפת:>
אין לי טענות, אבל יש גם - -

<זהבה גלאון:>
יש גם גברים, אבל זה בטל בשישים.

<יצחק הרצוג:>
בוא נשמע את התשובה להערה המשפטית.

<זהבה גלאון:>
לא הגברים בטלים בשישים. במקרה הזה, הנתון מעיד שהם בטלים בשישים.

<נעמה מנחמי:>
נתחיל מהקל לכבד: דברי ההסבר הרשמיים שייצאו לקראת הקריאה הראשונה יהיו בלשון זכר ונקבה. אנחנו תמיד כותבים את זה בצורה מלאה. אני לא רואה עם זה כל קושי, אנחנו תמיד עושים את זה.
לגבי פתיחת הדלתיים – השאלה שלך היא מהי ברירת המחדל הראויה, האם ראוי שהדלתיים יהיו פתוחות אלא אם נקבע אחרת, או שהן יהיו סגורות אלא אם נקבע אחרת.

<אורי צפת:>
לא מדויק. אם האישה תגיש את הבקשה לצו הגנה בבית-משפט לענייני משפחה אז זה יהיה בדלתיים סגורות.

<נעמה מנחמי:>
אנחנו לא מדברים רק על צו הגנה.

<זהבה גלאון:>
אבל זה מעבר לצו הגנה. צו הגנה זה כבר מוגן בבית-משפט.

<יצחק הרצוג:>
אולי נשמע את התשובה שלה? שאלת שאלה רצינית.
<נעמה מנחמי:>
אנחנו לא מדברים רק על צו הגנה, והאמת היא שהנושא של צו הגנה הטריד אותנו ודיברנו ביומיים האחרונים, וכרגע החלטנו שהנוסח ברור מספיק. אבל יכול להיות שנשקול לקראת הקריאה השנייה והשלישית לתקן מעט את הנוסח רק לעניין הזה של צו ההגנה. 
אבל באופן כללי, גם כשחוקק סעיף 68(ה) בשנת 1995 – הלכתי לפרוטוקולים לראות למה חברי הכנסת החליטו לעשות את זה דלתיים סגורות כברירת מחדל ולא דלתיים פתוחות. שם, זה היה במסגרת הקמת בית-המשפט לענייני משפחה, ומה שהטריד אותם בעיקר היה ענייני קטינים ולכן הם גם החריגו ענייני רכוש וחוק השמות. אפשר לראות שסעיף 68(ה)(1) כתוב בצורה שמצמצמת את הנושא הזה.

היתה מחלוקת רבה בנושא הזה – גם המועצה לשלום הילד וגם ויצ"ו חשבו שנכון להשאיר את ברירת המחדל דווקא בדלתיים פתוחות, בין היתר בגלל העקרונות של פומביות הדיון. מעבר להכרה בזכות הציבור לדעת, יש בפומביות תרומה לשיפור ההחלטות וליצירת אמון הציבור במערכת, ואנחנו חושבים שלא נכון, כאן במקרה הזה, לעשות ברירת מחדל הפוכה ושונה כל-כך, בין היתר כי זה גם יפתח את הפתח להרבה מאוד הליכים נוספים. מה שונה הנושא הזה מנושא של הגנה על מתלוננים בעבירות מין, בהטרדה מינית? - -

<יצחק הרצוג:>
אני חושב שזה מנוסח בסדר גמור.

<נעמה מנחמי:>
- - יש הרבה מאוד סעיפים כאן, ולכן אנחנו לא חושבים שצריך לפגוע כל-כך בעיקרון של פומביות הדיון.

לגבי צו ההגנה, כפי שציינת, סעיף (ה) מפנה לענייני משפחה כמשמעותם וכולי. כלומר, כפי שאני רואה את זה, אלא אם ייאמר אחרת, הסעיף הזה חל גם בבית-משפט השלום - -

<אורי צפת:>
לא, כתוב: בית-המשפט לענייני משפחה.

<נעמה מנחמי:>
לא כתוב היכן מתקיים הדיון, אלא מהו הנושא. ושוב, נושא צווי ההגנה הטריד אותנו, אני מודה, ונחשוב על זה לקראת הקריאה השנייה והשלישית.

<אורי צפת:>
אני יכול להוסיף עוד סטטיסטיקה אחת - -

<קריאה:>
אני רוצה לומר משהו - -

<היו"ר דוד רותם:>
רגע, רגע, את רוצה לומר, אז תרימי את היד ותקבלי רשות דיבור.

<אורי צפת:>
- - בתשובה לכך, גם לי יש סטטיסטיקה: מרבית צווי ההגנה מוגשים בבית-משפט לענייני משפחה. אלו שמוגשים בבית-משפט שלום – אם יש תיק בבית-משפט לענייני משפחה, השופט מעביר אותם, ושופט לענייני משפחה לפעמים אפילו נוזף באיש המתלונן או באישה שמבקשת הגנה על שלא פנו לבית-משפט לענייני משפחה. יש פה מין כזה פיצול. לכן אני חושב שלא צריך להבדיל בין בית-משפט שלום לבית-משפט לענייני משפחה – בשניהם זה דלתיים סגורות.

<נעמה מנחמי:>
לעניין צווי הגנה אני לא מבדילה.

<היו"ר דוד רותם:>
טוב, בשנייה ושלישית נדון בזה.

<זהבה גלאון:>
אתה יודע שבחוק בעניין איסור סחר בבני-אדם ברירת המחדל היא בדלתיים סגורות תמיד.

<יצחק הרצוג:>
בסדר, אני חושב שהתיקון הוא טוב מאוד. הוא ממילא מכסה גם - -

<זהבה גלאון:>
אני חושבת שההצעה שלי נכונה.

<עירית גזית:>
אני עורכת-דין עירית גזית מויצ"ו, ובניסוח המקורי שלנו הבלבול הזה היה נמנע כי הפנינו לחוק למניעת אלימות במשפחה רק בשביל להגדיר מהן העבירות הפליליות שהן עבירות אלימות במשפחה. הניסוח היה ברור שמדובר רק בהליכים הפליליים.

לגבי צווי הגנה, לדעתי צריך להשאיר את זה אותו דבר כמו ברירת המחדל בבתי-המשפט לענייני משפחה.

<נעמה מנחמי:>
אין לי מחלוקת אתך. לדעתי זה חל, ואם זה לא יהיה ברור מספיק, נכתוב את זה בשנייה והשלישית ברחל בתך הקטנה. לדעתי זה חל גם היום, ולא רציתי סתם להכניס את זה – אני חושבת שאין עם זה בעיה, כי כתוב: ענייני משפחה.

<נינו אבסדזה:>
זה לא נראה ברור מספיק ואני ממש מבקשת - -

<זהבה גלאון:>
לשנייה והשלישית נתקן את זה.

<היו"ר דוד רותם:>
דארין, בבקשה.

<דארין דניאל:>
התיקון הנוכחי מפנה, כפי שציינתם, להגדרה בחוק מניעת אלימות במשפחה, הוא לא מתייחס להליכים לפי החוק. אנחנו מודעים לבעיה גם בהליכים פליליים וגם בצווי הגנה, שככל שהדיון מתנהל בבית-משפט שלום הוא נדון בדלתיים פתוחות. בעוד שהסכסוך עצמו – נניח שזו תביעת רכוש או תביעה אחרת בין בני-זוג בבית-דין דתי או בבית-דין לענייני משפחה – מתנהל בדלתיים סגורות. והמון פעמים, במיוחד לנוכח העובדה שלרוב התיקים ורוב הסכסוכים, במיוחד בין בני-זוג, מתלווה איזושהי טענה או חשד בפלילים – בין אם זו עבירת מין או עבירת אלימות במשפחה, ויש נתונים שמראים שרוב החשדות האלו מתבררים כלא נכונים וזה חלק מהמאבק בין הצדדים - -
<קריאה:>
מה, רוב? רוב?

<זהבה גלאון:>
הרוב מתברר כלא נכון? מאיפה הנתון הזה?

<היו"ר דוד רותם:>
לא, לא, סליחה, רבותי, תנו לה לגמור לדבר, אחר כך תגיבו - -
<דארין דניאל:>
אין לי פה נתונים אמפיריים.

<זהבה גלאון:>
אז איך את אומרת דבר כזה?
<דארין דניאל:>
היו דיונים שהתנהלו גם בוועידת האג, וגם דיונים שהתנהלו אצלנו, ואני לא אגיד "רוב", אני אגיד שרוב התיקים שמוגשים היום בבתי-דין דתיים, וזה נתון שאני כן יודעת אותו, ובבתי-משפט לענייני משפחה יש תיק נלווה שהוא תיק פלילי. זה חלק מהמאבק בין בני-זוג. יכול להיות שזה נכון ויכול להיות שזה לא נכון, אני לא אשפוט, זה לא המקום ולא הכוונה שלי.

כשהדיון מראש נסגר בבית-משפט לענייני משפחה ובבתי-הדין הדתיים, בשביל להגן על הצדדים עצמם ובשביל להגן על קטינים, בעוד שבתיק פלילי או צו הגנה הדיון פתוח ויש גם תקשורת – וממה שאנחנו יודעים על איך שדיונים פליליים מתנהלים, יש לא מעט אנשים שיושבים באולם בית-המשפט – אני מרגישה שהנושא הזה ראוי לדיון. ובנושא צו ההגנה במיוחד, הסגירה היא בגלל אופי ההליך. היא לא בגלל שזה בבית-משפט לענייני משפחה. וגם בבתי-משפט לענייני משפחה, הסגירה היא בגלל אופי ההליכים שמתנהלים בהם.

אני מציעה שלאור החלטה של ועדת שרים שאני לא בטוחה שאנחנו כממשלה יכולים – אני צריכה לבדוק שוב מה הגבולות שלנו מנקודת מבטה של החלטת הממשלה, ואם אנחנו יכולים לדון בנושא הזה – אני מציעה שלקראת שנייה ושלישית נבחן את הנושא הזה ונבוא עם איזושהי עמדה.

<היו"ר דוד רותם:>
כדאי לכם שתהיה לכם עמדה, כי את יודעת, ועדת שרים לענייני חקיקה מחייבת רק את השרים, לא אותי.

<דארין דניאל:>
הנושא הזה לא עלה בוועדת שרים לענייני חקיקה - -

<מאירה בסוק:>
מאוד מוזר שזה לא עלה.

<נעמה מנחמי:>
זה לא עלה כי זה לא היה בהצעת החוק - -

<דארין דניאל:>
זה לא היה בהצעת החוק. בהצעת החוק היה להוסיף את העבירות של אלימות במשפחה.

<גלי עציון:>
- - - רק את ההליכים הפליליים.

<דארין דניאל:>
הוסיפו את ההליכים הפליליים, אבל לא עלתה השאלה אם זה צריך לידון בדלתיים סגורות או בדלתיים פתוחות. זאת שאלה שראויה לדיון, אני אומרת את זה שוב, וזה לא עלה, זה לא חלק מהצעת החוק. השאלה היא איפה למקם את התיקון הזה.
<היו"ר דוד רותם:>
עוד משהו? עוד מישהו רוצה לדבר?

<שירי לנג:>
שירי לנג מהנהלת בתי-המשפט, בהמשך לדברים שדארין ציינה חשוב לי להגיד שאם נשקול לשנות את ברירת המחדל כפי שהיא מציעה, אז נצטרך לחשוב גם על היישום מבחינתנו, כי אז כבר כן נצטרך הגדרות ברורות של מהי עבירת אלימות וכולי, כי המשמעות תהיה סגירת דלתיים.

<היו"ר דוד רותם:>
שופטים יחליטו, אז מה?

<נעמה מנחמי:>
יש קושי יישומי, אני יכולה להבין - -

<היו"ר דוד רותם:>
איזה קושי יישומי?

<זהבה גלאון:>
למה יש קושי יישומי? יש חוקים שכבר חוקקנו שמחייבים סגירת דלתיים.

<מאירה בסוק:>
למה לסבך את העולם?

<היו"ר דוד רותם:>
לא הבנתי, מה הקושי היישומי? אפשר לקבל הסבר? שעורכי-הדין צריכים לעשות בלגן.

<נעמה מנחמי:>
זה אומר שבית-המשפט יצטרך רשימה מסודרת מאוד של עבירות שבהן מלכתחילה הוא סוגר את הדיון. כאן יש החלטה אופרטיבית של השופט שהוא יכול להחליט בכל אחד מהמקרים, הוא יכול להחליט אותה במאה אחוז מהמקרים, אבל אני לא צריכה לתת לו רשימה של עבירות.

<היו"ר דוד רותם:>
טוב.

<נעמה מנחמי:>
בעבירות סחר זה הרבה יותר פשוט, כי עבירת סחר מוגדרת כבר בכתב האישום ולכן אפשר מלכתחילה לסגור דלתיים.

<נינו אבסדזה:>
בגלל זה אנחנו רוצים שההחלטה תהיה הפוכה – במקרה ורוצים לפתוח, ולא הפוך.

<דארין דניאל:>
 מה שחשוב פה זה המהות, השאלה היא גם מה הפרקטיקה, אם הפרקטיקה היום היא שבית-המשפט ער לעניין הזה וסוגר דלתיים אז לא צריך פה - -

<זהבה גלאון:>
אם זה היה קורה, לא היינו מגישים את התיקון לחוק.

<דארין דניאל:>
לא, מעבר לזה. עבירות מין יש כבר בחוק, השאלה היא מה הפרקטיקה שם.

<קריאה:>
- - -

<דארין דניאל:>
סליחה, סכסוכי משפחה יש גם תלונות - -

<נעמה מנחמי:>
הטענה בהצעת החוק היא שבתי-המשפט מתקשים לסגור מאחר שאין להם את הסעיף המתאים, אין להם את הבסיס החוקי המתאים.

<זהבה גלאון:>
נכון.

<נעמה מנחמי:>
עכשיו, לפי מה שהוצע כאן, יש להם את הבסיס החוקי המתאים. אם אנחנו מאמינים בשיקול הדעת של בית-המשפט, אז אנחנו מאמינים שכאשר הוא יצטרך הוא יסגור, ולעומת זאת לא נפגע מעבר למידה בעיקרון פומביות הדיון.

<היו"ר דוד רותם:>
זה בסדר, אנחנו נדון בעניין הזה בקריאה שנייה ושלישית. אנחנו סומכים על כל העולם, אבל אנחנו רוצים שהכול יהיה כתוב.

<יצחק הרצוג:>
טוב, אז מצביעים, אדוני היושב-ראש?

<היו"ר דוד רותם:>
אלא אם יש מישהו שרוצה להגיד עוד משהו.

<יצחק הרצוג:>
אפשר לאשר את החוק, להתקדם.

<היו"ר דוד רותם:>
מי בעד בקריאה ראשונה?

הצבעה

בעד – פה אחד

הצעת חוק בתי-המשפט (תיקון – פומביות הדיון בעבירות אלימות במשפחה), התשע"א-2011, נתקבלה. 
<דורית ואג:>
פה אחד, כי לזהבה אין זכות הצבעה.

<היו"ר דוד רותם:>
פה אחד, זהבה לא יכולה להצביע.

<יצחק הרצוג:>
רואים אותה כאילו הצביעה.

<היו"ר דוד רותם:>
במקום מי נינו? מאז שהיא חברה בקואליציה, את מי היא מחליפה?

<נינו אבסדזה:>
נגיד, פלסנר, או מישהו.

<היו"ר דוד רותם:>
לא חשוב.

<נינו אבסדזה:>
בדקתי שאני כן יכולה להצביע בוועדות.

<היו"ר דוד רותם:>
כן, כן, את יכולה, את בקואליציה.

<נינו אבסדזה:>
לא, לא, למרות העונש, אבל בוועדות אישרו לי - -

<אורי מקלב:>
היא לא צריכה להיות במקום מישהו. התקנון הוא בהתאם למפלגה, לא בתור מישהו.

<היו"ר דוד רותם:>
אה, לברך את העוזרים המשפטיים של השופטים שהגיעו הנה. כמה זמן יש לכם חוזה? גם את זה צריך לדון פעם.

<נעמה מנחמי:>
ראוי להזכיר להם שאנחנו מעריכים מאוד את נושא שמירת הפרטיות ויש התקדמות רבה, ואולי אפילו להפנות את מי שבמקרה לא מכיר - -

<היו"ר דוד רותם:>
את נותנת להם הרצאה?

<נעמה מנחמי:>
כן, הבאתי להם - -

<היו"ר דוד רותם:>
כי אני רוצה לשחרר את האחרים.

<נעמה מנחמי:>
הבאתי להם הרצאה חשובה מאוד לערעור אזרחי 2319/2008 שעוסק בפרסום שמות דווקא באף לא אחת מהעילות, פסק-דין חשוב שנראה לי שכדאי שתקראו.
<יצחק הרצוג:>
שיהיה לכם בהצלחה.

<הישיבה ננעלה בשעה 10:20.>
